Ministar: Imamo 150.000 stranih radnika, morat će učiti hrvatski

Ministar rada Marin Piletić obišao je u srijedu u Grubišnom Polju gradilište novog Centra za starije osobe u pratnji gradonačelnika Zlatka Pavičića i župana Marka Marušića.

Piletić je novinarima otkrio kako je izmjenama Zakona o strancima predloženo da strani radnici nakon godinu dana rada u Hrvatskoj moraju postići minimalno znanje hrvatskog jezika.

Ministar ističe kako se tržište rada u Hrvatskoj stabiliziralo te podsjeća da je u našoj zemlji trenutačno oko 150.000 stranaca, od čega oko 12.000 iz zemalja Europske unije. Jezik će morati učiti zbog lakše komunikacije s poslodavcima.

Centar za starije osobe u Grubišnom Polju jedan je od 18 novih koji se trenutno grade u Hrvatskoj. Svi centri će biti otvoreni do 2026. godine. U Grubišnom Polju kapacitet je stotinu osoba, a projekt je vrijedan oko 11,4 milijuna eura, od čega Vlada osigurava 6,2 milijuna.

“Ovo je najveća investicija u povijesti našeg grada, a cilj nam je da što više naših sugrađana dobije potrebnu skrb u svom Grubišnom Polju”, naglasio je gradonačelnik Pavičić.

Objava Ministar: Imamo 150.000 stranih radnika, morat će učiti hrvatski pojavila se prvi puta na Danica.hr.